Na temelju članka 104. st. 5. Zakona o komunalnom gospodarstvu (Narodne novine, broj [68/18](https://www.zakon.hr/cms.htm?id=35769), [110/18](https://www.zakon.hr/cms.htm?id=35765), [32/20](https://www.zakon.hr/cms.htm?id=43441)), članka 35. Zakona o lokalnoj i područnoj (regionalnoj) samoupravi (Narodne novine, broj [33/01](https://www.zakon.hr/cms.htm?id=260), [60/01](https://www.zakon.hr/cms.htm?id=261), [129/05](https://www.zakon.hr/cms.htm?id=262), [109/07](https://www.zakon.hr/cms.htm?id=263), [125/08](https://www.zakon.hr/cms.htm?id=264), [36/09](https://www.zakon.hr/cms.htm?id=265), [36/09](https://www.zakon.hr/cms.htm?id=266), [150/11](https://www.zakon.hr/cms.htm?id=267), [144/12](https://www.zakon.hr/cms.htm?id=268), [19/13](https://www.zakon.hr/cms.htm?id=285), [137/15](https://www.zakon.hr/cms.htm?id=15727), [123/17](https://www.zakon.hr/cms.htm?id=26157), [98/19](https://www.zakon.hr/cms.htm?id=40763), [144/20](https://www.zakon.hr/cms.htm?id=46702)) i članka 40. Statuta Grada Makarske (Glasnik Grada Makarske broj 3/21) Gradsko vijeće Grada Makarske na\_\_\_sjednici održanoj dana \_\_\_\_\_\_\_\_\_\_\_\_\_ 2022.g., donosi

**ODLUKU**

**o postavljanju oznaka, uređaja i urbane opreme na području kulturno povijesne cjeline grada Makarske**

I. OPĆE ODREDBE

**Članak 1.**

Ovom Odlukom određuju se:

* oznake, uređaji i urbana oprema koja se postavlja na javnim površinama ili na drugim mjestima koji su vidljivi s površina javne namjene te utječu na komunalni red unutar područja kulturno povijesne cjeline grada Makarke (u daljnjem tekstu: stara gradska jezgra);
* zone na području stare gradske jezgre, na kojima se na propisani način mogu postavljati pojedine vrste oznaka, uređaja i urbane opreme;
* način izdavanja odobrenja za postavljanje oznaka, uređaja i urbane opreme;
* drugi postupci, načela i pojmovi u svezi postavljanja oznaka, uređaja i urbane opreme na području stare gradske jezgre.

**Članak 2.**

Pojedini pojmovi u smislu ove Odluke imaju slijedeće značenje:

1. Javne površine su:

* javnoprometne površine: javne ceste, nerazvrstane ceste, trgovi, šetnice, pješački prolazi, javna stubišta, pješačke zone, nogostupi, pločnici, mostovi, javna parkirališta, javne garaže, stajališta javnog gradskog prometa i slične površine;
* vanjski dijelovi zgrade: pročelja, balkoni, terase, ulazna vrata, krovni žljebovi, oluci, istaci na pročeljima zgrada veći od 10 cm prema javnoj površini i sl., okućnice i dvorišta zgrada u dijelu koji je vidljiv površini javne namjene;
* javne zelene površine: površine s vegetacijom (parkovi, park-šume, drvoredi, živice, dendrološki i cvjetni rasadnici, travnjaci, skupine ili pojedinačna stabla, zemljišni pojas uz javnoprometne površine na kojima je zasađeno zelenilo, zeleni otoci, zelene površine uz cestu u naselju, zelene površine uz objekte javne namjene, te odmorišta i staze koji su sastavni dijelovi zelenih površina), kojih je korištenje namijenjeno svima i na kojima se osim biljnog materijala mogu nalaziti dječja igrališta s pripadajućom opremom, rekreacijske površine, te ostali sadržaji.
* obalni pojas-maritimni dio: pojas od mora do vanjskih dijelova zgrada uz maritimni dio, uzimajući u obzir krajobraz te aktivnosti i korištenje obalnog područja;

2. oznake su: reklame, putokazi, natpisi, table i panoi, stalne i povremene obavijesti svih vrsta i sl.;

3. uređaji su: nadstrešnice, tende, suncobrani, ograde, namještaj, oprema i ostali elementi ugostiteljskih i ostalih terasa na javnim površinama, bankomati, stupovi i ploče za plakatiranje, orijentacijski planovi i sl., pokretne i nepokretne naprave kao prodajna mjesta, elementi osiguranja građevina i poslovnih prostora i sl.;

4. urbana oprema je: javna, dekorativna, dopunska i ostala vanjska rasvjeta, posude i

vaze sa zelenilom, priključni elementi i vanjski vodovi javnih i privatnih infrastruktura, klupe, pepeljare, posude za skupljanje otpada, poštanski sandučići, oglasne ploče, stalci za jelovnik i slično.

**Članak 3.**

Oznake, uređaji i urbana oprema mogu se postavljati samo na način da svojim položajem i smještajem ne zaklanjaju, prekrivaju niti umanjuju estetsku i povijesnu vrijednost te opći značaj urbanističko-arhitektonskih struktura, a da istovremeno što bolje udovolje svrsi i namjeni za koju se postavljaju.

Oznake, uređaji i urbana oprema mogu se postavljati na lokacijama na kojima:

* svojom postavom ne ometaju odvijanje kolnog i pješačkog prometa;
* ne sprječavaju ili otežavaju korištenje zgrada ili drugih građevina;
* ne ugrožavaju kulturno dobro i ne narušavaju izgled ambijenta;
* ne ometaju održavanje komunalne i druge infrastrukture;
* ne smanjuju preglednost (ne zaklanjaju vertikalnu i horizontalnu signalizaciju, ne smanjuju trokut preglednosti i sl.);
* ne smanjuju osvijetljenost (ne zaklanjaju javnu rasvjetu);
* ne utječu negativno na oblikovanje i funkcioniranje okolnog prostora;
* ne utječu negativno na zelene površine;
* ne predstavljaju dodatni izvor buke i onečišćenja i
* ne ugrožavaju zdravlje i sigurnost ljudi.

Vlasnici oznaka, uređaja i urbane opreme, odnosno ovlaštene pravne ili fizičke osobe kojima je ista dana na upravljanje, korištenje, zakup i dr. moraju iste održavati u urednom i ispravnom stanju.

II. ZONE NA PODRUČJU STARE GRADSKE JEZGRE

**Članak 4.**

Za potrebe ove Odluke, a u skladu s konzervatorskim odrednicama, cjelokupno područje stare gradske jezgre dijeli se u dvije zone, u kojima se određuju vrste te način i pravila postavljanja i oblikovanja oznaka, uređaja i urbane opreme i to:

* ZONA A konzervatorske zaštite,
* ZONA B konzervatorske zaštite.

Zona A obuhvaća najuži dio povijesne jezgre grada Makarske, koji je u grafičkom prikazu - PRILOG 1. označen crvenom bojom.

Zona B obuhvaća šire područje povijesne jezgre grada Makarske, koji je u grafičkom prikazu - PRILOG 1. označen plavom bojom.

**Članak 5.**

Sastavni dio ove Odluke je PRILOG 1. kojim su prikazane zona A i B konzervatorske zaštite, prema Rješenju Ministarstva kulture Republike Hrvatske, kojim se utvrđuje da je Kulturno-povijesna cjelina grada Makarske zaštićena kao spomenik kulture i upisana u Registar nepokretnih spomenika kulture Regionalnog zavoda za zaštitu spomenika kulture u Splitu, pod registarskim brojem RST-1052 (u Registru kulturnih dobara Republike Hrvatske upisana pod brojem Z-5140) te ima svojstvo kulturnog dobra.

III. IZGLED, NAČIN I UVJETI POSTAVLJANJA OZNAKA, UREĐAJA I URBANE OPREME

**Članak 6.**

U zoni A i B konzervatorske zaštite na građevinama i ostalim elementima prostora (pročeljima, dvorišnim prostorima, okućnicama, javnim površinama i dr.) dozvoljeno je postavljanje oznaka, uređaja i urbane opreme, pod uvjetima i na način propisan ovom Odlukom.

*Oznaka spomenika kulture*

**Članak 7.**

Oznaka spomenika kulture koja se postavlja na građevini ili prostornom elementu, prema mogućnostima pojedinačnog slučaja, određuje se dizajnerskim rješenjem, koje je rezultat javnog natječaja za dizajn vizualnog identiteta stare gradske jezgre (u daljnjem tekstu: dizajnersko rješenje), kojim se definira izgled, boja, veličina i materijal za izradu, a uz prethodno odobrenje Konzervatorskog odjela.

Table se ne smiju postavljati na kamenim pragovima ulaznih vrata, niti u druge stilske elemente pročelja, već se postavljaju u fugu, bez bušenja klesanca.

*Oznaka ulice i kućnog broja*

**Članak 8.**

Oznaka ulice i kućnog broja određuje se sukladno posebnom propisu.

Oznaka ulice i kućnog broja ne smije se postavljati na stilske elemente na pročelju, već se montira u fugu, bez bušenja klesanca.

*Oznaka ustanove ili organizacije javnog karaktera*

**Članak 9.**

Dimenzija ploče - oznake ustanove ili organizacije javnog karaktera, kao i postavljanje iste određeno je posebnim propisima, a postavlja se na pročelje, u fugu, bez bušenja klesanca, na način da ne pokriva kamenu plastiku otvora, pragove niti druge stilske elemente pročelja.

*Oznaka u svezi s namjenom – putokaz*

**Članak 10.**

Oznake u svezi s namjenom – putokazi, koji ne spadaju u cestovnu signalizaciju, već služe za usmjeravanje prema građevinama povijesnog, kulturnog, zdravstvenog i drugog javnog značaja, te prema komercijalnim sadržajima, može se postavljati u setovima, na početku ili kraju ulice, ili drugim za to pogodnim lokacijama, na pročeljima ili na javnim površinama. Ako ih ima više postavljaju se u vertikalnom nizu i horizontalnim redovima*.*

Nije dozvoljeno postavljanje oznaka iz prethodnog stavka na pojedinačno registrirana kulturna dobra.

Izgled oznake iz stavka 1. ovog članka određuje se dizajnerskim rješenjem. Preferira se postavljanje na zasebnu konstrukciju, moguće i samostojeću, uz uvjet da se omogući zamjena natpisa kada dođe do promjene namjene ili sadržaja.

Lokacije za postavljanje oznaka iz stavka 1. ovog članka određuje nadležni upravni odjel Grada Makarske (u daljnjem tekstu: upravni odjel).

Zabranjuje se postavljanje oznaka u svezi s namjenom – putokaza bez odobrenja upravnog odjela.

*Natpisi u svezi s namjenom (reklame)*

**Članak 11.**

Natpisi u svezi s namjenom - reklame su oznake ili natpisi s nazivom obrta ili firme te nazivom poslovnog prostora, koji se postavljaju na vanjskim dijelovima građevine, na pročeljima zgrada, okrenutim na javnu površinu, u svrhu oglašavanja, reklamiranja i pružanja informacija o poslovnim subjektima u tim građevinama, u pravilu se ističu neposredno iznad ulaznih vrata i/ili izloga, maksimalne visine do 50 cm, u dužini vrata ili izloga ili se ističu kao logo na okapnici tende, ukoliko se iste postavlja.

Izgled table s natpisom iz prethodnog stavka definira se dizajnerskim rješenjem.

Ukoliko je potrebno istaknuti više djelatnosti, moguće je postavljanje natpisa u dva reda, okomito na pročelje zgrade.

Dozvoljeno je postavljanje i pojedinačnih slova ili u četvrtastom okviru, maksimalne visine slova do 25 cm.

Natpisi moraju biti čitljivi, tehnički i estetski oblikovani, uredni, jezično ispravni i ne smiju osvjetljenjem ili zvučnim signalima ometati druge korisnike zgrade. Dozvoljeni su materijali: drvo, staklo, nehrđajući metali, platno, pleksiglas (prozirni, ne u boji).

Dozvoljeno je postavljanje samo jedne table po poslovnom subjektu.

*Vitrine*

**Članak 12.**

Vitrine s izloženim proizvodima maksimalne površine 1,0 m² i dubine 20 cm mogu se izložiti isključivo kada je trgovina otvorena, na način da se postavljaju vješanjem na otvorene vratnice poslovnog prostora.

Po završetku radnog vremena vitrine se unose u poslovni prostor. Vitrine se ne smiju vješati na pročelja zgrada.

*Elementi osiguranja građevine*

**Članak 13.**

Elementi osiguranja građevine: sigurnosne rešetke, kapci, alarm, vatrodojave, video nadzora i sl. postavljaju se pojedinačno, uz suglasnost Konzervatorskog odjela.

*Tende*

**Članak 14.**

Moguće je postavljanje jednostrešne tende uz pročelja te dvostrešne slobodnostojeće tende na terasama ugostiteljskih objekata.

Sve tende trebaju biti jednobojne, bez isticanja natpisa sponzora i reklama, osim natpisa poslovnog subjekta, koji se može isticati samo na donjem dijelu tende - zavjesicama, koje su visine do maksimalno 20 cm. Boja tendi određuje se dizajnerskim rješenjem.

Oblikovanje tendi na pojedinačno registriranim kulturnim dobrima rješava se uz suglasnost nadležnog Konzervatorskog odjela, uz prethodno dostavljen prijedlog rješenja.

*Suncobrani*

**Članak 15.**

Suncobrani moraju biti platneni, jednobojni, bez isticanja natpisa sponzora i reklama, osim natpisa poslovnog subjekta, koji se izuzetno može isticati samo na donjem dijelu suncobrana – zavjesicama, koje su visine do maksimalno 20 cm.

Boja suncobrana određuje se dizajnerskim rješenjem.

Suncobrani moraju imati pomični, stabilni oslonac na tlu, primjerene veličine te takvi da ih se može lako prenositi, sklopiti i rasklopiti.

Tlocrtna površina suncobrana ne smije prelaziti površinu koja se daje na korištenje.

Suncobrani ne smiju ometati pješački i kolni promet.

Nakon prestanka korištenja vanjskog prostora ili zatvaranja poslovnog prostora dulje od 30 dana, suncobrane je potrebno ukloniti s javne površine.

Suncobran se postavlja u postolje, bez intervencije u kameno popločenje javne površine.

*Ugostiteljske terase – štekati*

**Članak 16.**

Ugostiteljske terase – štekati mogu se postaviti ispred, bočno ili u zaleđu ugostiteljskog objekta, u pravilu u dužini ugostiteljskog objekta. Dužina ugostiteljske terase – štekata može biti veća od dužine ugostiteljskog objekta, ali u granicama zgrade u kojoj se nalazi ugostiteljski objekt.

**Članak 17.**

Ugostiteljske terase – štekati mogu se postavljati nakon ishođenja rješenja o odobrenju korištenja javne površine upravnog odjela, sukladno Planu korištenja javnih površina Grada Makarske.

Ugostiteljska terasa se može sastojati od dva i više dijelova, a u pravilu se postavlja tako da bude odvojena od zgrade u kojoj se ugostiteljski objekt nalazi. Kada se postavlja uz građevinsku liniju zgrade ne smije ometati glavne pješačke tokove i narušavati arhitektonske i urbanističke karakteristike i vrijednosti zgrade.

Zabranjuje se postavljanje ugostiteljske terase – štekata bez odobrenja upravnog odjela.

**Članak 18.**

Zabranjeno je bušenje kamenih opločenja na javnoj površini na kojoj se postavlja terasa te bilo kakvo pričvršćivanje tendi, suncobrana i drugih dijelova opreme terase na pročelja zgrada registriranih kao pojedinačno kulturno dobro.

Iznimno se kod postavljanja dvostrešne slobodnostojeće tende na terase ugostiteljskih objekata dozvoljava bušenje kamenih opločenja na javnoj površini, uz prethodno odobrenje upravnog odjela, ovisno o svakom pojedinačnom slučaju.

**Članak 19.**

Ugostiteljske terase mogu biti samo otvorenog tipa.

Ugostiteljske terase postavljaju se bez ograda, ostakljivanja, ili na bilo koji način pretvaranja u zatvorene prostore.

Na ugostiteljskoj terasi može se postaviti grijače tijelo, pod uvjetom da se postavom ne ugrožava sigurnost korištenja terase. Terase se mogu ograđivati samo s posudama za biljke - pitarima, postavljenim isključivo unutar odobrene javne površine koja se daje na korištenje.

Prilikom postavljanja terasa potrebno je:

* da se osiguraju glavni pješački koridori,
* da ostane slobodna pješačka komunikacija minimalne širine 1,5 m u sporednim ulicama, odnosno minimalno 2,00 m na rivi,
* da ne ometa ulaz u drugi poslovni ili stambeni prostor te da ne zaklanja izlog drugog poslovnog prostora,
* da se ne zaklanja pogled na poznate gradske vizure,
* da razmještaj svih pokretnih naprava na javnim površinama mora biti takav da se osiguraju zahtjevi za minimalnom širinom evakuacijskog puta od 1,2 m.

**Članak 20.**

Namještaj na ugostiteljskim terasama (stolovi i stolice) mora biti decentan, jednostavnih konstrukcija, oblika i boja, izrađen od drva, željeza, platna, tehnološke plastike i sl.

U staroj gradskoj jezgri nije dozvoljeno postavljanje drvenih masivnih klupa i lounge setova. Lounge setovi se iznimno mogu postavljati na hotelskoj terasi. Na ugostiteljskim terasama ne dozvoljava se postavljanje ljuljački.

Nakon prestanka korištenja ili zatvaranja poslovnog prostora dulje od 30 dana, namještaj, uređaji i ostali elementi ugostiteljskih terasa moraju se ukloniti s javne površine.

Prezentacija menija, odnosno jelovnika dozvoljena je isključivo putem samostojećeg, pomičnog stalka ili štafelaja decentnog izgleda, koji se postavlja isključivo unutar odobrene javne površine.

Ne dozvoljava se postavljanje štekata na drvenim podlogama ili podlogama od drugog materijala, koji pokriva kameno opločenje javnoprometne površine (trga, šetnice, ulice i dr.).

*Pomične rashladne vitrine - ormarići*

**Članak 21.**

Pomične rashladne vitrine - ormarići načelno nisu prihvatljive za staru gradsku jezgru.

Iznimno se mogu postavljati uz odobrenje upravnog odjela, isključivo u sklopu odobrene javne površine koja se daje na korištenje.

Postavljanje škrinje za sladoled i druga prodaja sa pokretnih štandova može se iznimno dozvoliti uz odobrenje upravnog odjela.

*Posude za biljke - pitari*

**Članak 22.**

Posude za biljke-pitari moraju biti primjerene veličine, boje i jednostavnog oblika, od prirodnih materijala (kamen, teracotta, beton, metal i sl.). Postavljaju se isključivo unutar odobrene javne površine, kao ograda. Može se dozvoliti postavljanje najviše jedne posuda za biljke sa svake strane ulaza u poslovni prostor, ali samo ako to ne ometa slobodan prolaz. Biljke se moraju održavati urednima.

Preporučava se sadnja autohtonih i podneblju primjerenih biljaka. Za veće posude preporučava se sadnja drvenaste kulture kao pitospora, lovora, osobito agruma, dok se za manje posude preporučava sadnja lavande, pelargonije, lantana, sporiša, kao i sezonskih cvjetnica.

Nije dozvoljeno na javnim površinama imati umjetno cvijeće.

Nakon prestanka korištenja ili zatvaranja poslovnog prostora posude za cvijeće i zelenilo moraju se održavati urednima, u protivnom se trebaju ukloniti.

Zabranjeno je na javnim površinama sadnja stabala i drugog bilja, bez odobrenja Grada Makarske (u daljnjem tekstu: Grad).

**Članak 23.**

Na građevinama i ostalim elementima najviše spomeničke, estetske i urbane vrijednosti prema registru nepokretnih kulturnih dobara nije dozvoljeno postavljanje komunalne opreme i uređaja u općoj upotrebi (javna rasvjeta, javni satovi, poštanski sandučići i sl.).

*Javna dekorativna, dopunska i ostala vanjska rasvjeta*

**Članak 24.**

Javna dekorativna, dopunska i ostala vanjska rasvjeta postavlja se uz odobrenje upravnog odjela, sukladno projektnoj dokumentaciji, uz prethodnu suglasnost nadležnog Konzervatorskog odjela.

U staroj gradskoj jezgri dozvoljena je samo topla led rasvjeta od 2700 kv do maksimalno 3000 kv.

U staroj gradskoj jezgri nije dozvoljeno postavljanje disko kugli i rasvjete u boji.

*Klima uređaji i antene*

**Članak 25.**

Klima uređaji, antene i drugi uređaji za prijem zemaljskih i satelitskih signala ne smiju se postavljati na ulična pročelja. Iznimno se dozvoljava postavljanje klima uređaja unutar otvora.

Svi do sad postavljeni uređaji iz prethodnog stavka moraju se ukloniti s uličnih pročelja.

Preporuča se korištenje pokretnih klima uređaja i sustava bez vanjske jedinice, sa minimalnim intervencijama na pročeljima zgrada i elementima pročelja.

*Ventilacijski otvori, odvodi i dimnjaci*

**Članak 26.**

Ventilacijski otvori, odvodi i dimnjaci rješavaju se unutar gabarita građevine i kroz postojeće dimnjake.

Ukoliko zbog vlasničkih odnosa ili konstruktivnih razloga ventilacijski otvori, odvodi i dimnjaci ne mogu prolaziti kroz građevinu, izvode se tako da ne ugrožavaju graditeljsku baštinu

te da su u što većoj mogućoj mjeri grupirane u zajedničku vertikalu.

Nove intervencije na građevini iznimno se mogu izvoditi na sporednim i dvorišnim pročeljima, koji nisu vidljivi s javne površine, uz odobrenje upravnog odjela i prethodnu suglasnost Konzervatorskog odjela.

*Bankomati*

**Članak 27.**

Ugradbeni bankomati mogu se ugraditi samo u prizemljima zgrada koje nisu registrirane kao pojedinačno kulturno dobro i u kojoj posluje banka, na način da se koriste postojeći otvori, bez širenja istih i bez otvaranja novih. Na preostaloj površini postojećeg otvora dozvoljava se postavljanje maske od prirodnih materijala, u skladu s postojećim zatvorima (drvo, metal, staklo). Ukoliko se na preostali ostakljeni dio otvora postavlja folija, ona mora biti neutralne boje, bez reklama i natpisa. Ne dozvoljava se lijepljenje neprozirnih folija i naljepnica na staklene površine.

Ne dozvoljava se postavljanje bankomata kao samostojećih uređaja, osim na lokacijama predviđenim Planom korištenja javnih površina Grada Makarske.

U neposrednoj blizini bankomata obavezno se postavlja posuda za otpatke.

Za postavljanje bankomata iz stavka 1. i 2. ovog članka potrebno je ishoditi odobrenje upravnog odjela te suglasnost Konzervatorskog odjela.

*Komunalna oprema, uređaji i drugi objekti u općoju uporabi*

1. *Oglasne ploče i panoi*

**Članak 28.**

Oglasne ploče moraju biti izrađene od materijala kao što su drvo, aluminij, staklo, tehnološka plastika i sl., a postavljaju se isključivo na lokacijama koje odredi Grad.

Grad Makarska izrađuje kartu s lokacijama oglasnih ploča.

**Članak 29.**

Veliki oglas izvješen za sveopće čitanje objava, proglasa za filmove, priredbe i sl, treba biti izrađen od nehrđajućeg metala ili drugog trajnog materijala, zadovoljavati minimalne standarde glede oblikovanja. Postavlja se isključivo na lokacijama koje odredi Grad, uz suglasnost Konzervatorskog odjela.

**Članak 30.**

Informacijske panoe i displeje za sveopće čitanje, informiranje i oglašavanje postavlja isključivo Grad, na za to predviđenim lokacijama, uz prethodnu suglasnost Konzervatorskog odjela.

1. *Urbano-komunalna oprema*

**Članak 31.**

Klupe, posude za skupljanje otpada (nadzemni i podzemni kontejneri, košarice), pepeljare, stalci za bicikle i sl., postavlja Grad, na za to predviđenim lokacijama.

1. *Spomenici, spomen-ploče, skulpture, fontane i slični predmeti*

**Članak 32.**

Javne skulpture, spomenici, spomen ploče, sakralna obilježja, zdenci, fontane i sl. postavljaju se na prijedlog upravnog odjela.

Dokumentacija - idejno likovno, arhitektonsko i krajobrazno rješenje dostavlja se nadležnom Konzervatorskom odjelu na izdavanje prethodne suglasnosti.

1. *Oprema za povećanje sigurnosti prometa*

**Članak 33.**

Zaštitne stupiće, zaštitne ograde, betonske forme, cvjetne vaze i slično, u svrhu povećanja sigurnosti pješaka i ostalih sudionika u prometu, postavlja Grad na za to predviđenim lokacijama.

**Članak 34.**

Nadstrešnice za sklanjanje ljudi u javnom prometu, prema tipskom projektu i rješenju, postavlja Grad na za to predviđenim lokacijama.

1. *Poštanski sandučići*

**Članak 35.**

Poštanske sandučiće postavlja pravna osoba isporučitelj poštanskih usluga, uz prethodno odobrenje upravnog odjela.

Poštanski sandučići se moraju održavati u urednom i ispravnom stanju.

**Članak 36.**

Zabranjeno je komunalnu opremu i uređaje u općoj upotrebi uništavati, onečišćavati, po njima lijepiti i oglašavati, šarati, crtati ili ih na drugi način oštećivati, prljati i nagrđivati.

1. *Hidranti i slični objekti i uređaji*

**Članak 37.**

Postavljanje protupožarnih hidranata i hidranata za zalijevanje javnih površina u nadležnosti je Grada.

Vodomjeri se ugrađuju u pod/pločnik. Vodomjere za obiteljske kuće treba postavljati unutar građevina ili dvorišta, obzirom da postoje vodomjeri s daljinskim očitavanjem.

**Članak 38.**

Elektro-ormare postavlja pravna osoba koja obavlja djelatnost isporuke električne energije, na način da se ne postavljaju na uličnim pročeljima te da se ne narušava autentičnost izgleda povijesnih struktura.

Preporuča se ugradnja elektro-ormara sa daljinskim očitavanjem.

**Članak 39.**

Okna za odvodnju, telekomunikacije vodove i drugu infrastrukturnu mrežu postavlja pravna osoba koja obavlja djelatnost isporuke, na način da se ne narušava autentičnost izgleda povijesnih struktura.

Nalaže se ugradnja kvalitetnih, metalnih poklopaca s oznakom vrste infrastrukture i oznakom Grada Makarske ili izrada komponibilnih poklopaca čija će gornja strana biti izvedena od kamena sukladno popločanju ulice.

*Vrata i prozori*

**Članak 40.**

Kod postavljanja vrata i prozora na građevine u obuhvatu kulturno-povijesne cjeline treba koristiti prirodne, izvorne materijale.

**Članak 41.**

Na građevinama i ostalim elementima prostora (pročeljima, dvorišnim prostorima, javnim površinama i dr.) najviše spomeničke, estetske i urbane vrijednosti, prema registru nepokretnih kulturnih dobara, bez arhitektonskog rješenja, odobrenja upravnog odjela i suglasnosti konzervatora nije dozvoljeno postavljanje slijedećih elemenata i vrsta materijala:

* dopunskih, dekorativnih ili sličnih rasvjetnih tijela,
* pokretnih šankova maksimalnih dimenzija 2,0 m x 1,0 m (prilagoditi veličini prostora),
* vanjskih roštilja i kamina,
* fiksnih nadstrešnica nad ulazima i izlozima.

**Članak 42.**

U staroj gradskoj jezgri na javnim površinama i vanjskim dijelovima zgrade nije dozvoljeno izlaganje robe na stalcima, policama, mrežama i sl., vanjsko vješanje robe koja prekriva izgled pročelja, izuzev u zoni vratnica dok je poslovni prostor otvoren.

Na tlu nije dozvoljeno vršiti nikakve zahvate u smislu pričvršćenja uređaja i predmeta za tlo, izuzev kod postavljana dvostrešnih slobodnostojećih tendi za ugostiteljske objekte na lokacijama na kojima je to dozvoljeno, bojanje i premazivanje podova te postavljanje tepiha, tepisona ili drugih podnih pokrivala.

Nije dozvoljeno postavljanje naljepnica na čitavoj površini stakla vrata ili prozora i izloga te korištenje izloga za skladištenje robe.

Zabranjeno je postavljanje plakata i reklama (ponuda trgovina, jelovnici i dr.) na građevine povijesne konstrukcije (zid, stup, itd.), kao i na pročelja zgrada.

Zabranjeno je postavljanje predmeta za skupljanje otpada (kante, kontejneri i sl.) na povijesne građevine i na posebno važne vizure graditeljske baštine.

**Članak 43.**

U staroj gradskoj jezgri posebno se razlikuju građevine i elementi prostora izvedeni od klesanog kamena i žbuke. Princip postavljanja prethodno odobrenih elemenata na zidove je ubodno pričvršćivanje u sljubnicu između klesanaca pojedinačno, odnosno točkasto pričvršćenje nosača s minimalnim brojem kontakata na žbukanoj plohi.

Oštećenja na prostornim strukturama, koja zbog načina postavljanja mogu biti minimalna, dužan je, po pravilima struke kamenoklesarskog, fasaderskog, ličilačkog, stolarskog i bravarskog zanata, popraviti o svom trošku onaj koji je postavljao elemente. Popravci se odnose kako na oštećenja nastala ranijim zahvatima tako i na trenutak izmjene pojedinog elementa.

Zahvati navedeni u stavku 2. ovoga članka mogu se obavljati samo uz suglasnost i nadzor Konzervatorskog odjela.

**Članak 44.**

Za potrebe određenih djelatnosti na javnim površinama na području stare gradske jezgre mogu se privremeno postavljati pokretni elementi kao što su: pokretna prodajna mjesta - štandovi, pultovi za iznajmljivanje brodica i taxi prijevoz putnika na moru i sl.

Za postavljanje pokretnih elemenata iz prethodnog stavka na javne površine potrebno je odobrenje upravnog odjela.

Elementi se postavljaju privremeno, a obavezno se uređuje način korištenja, kao i vrijeme dovoženja i odvoženja privremenih elemenata.

Protekom vremenska određenog odobrenjem o korištenju javne površine, sve što je bilo u funkciji postavljenog elementa mora se ukloniti u roku od 3 dana, a korištena javna površina vratiti u prvobitno stanje.

Oblikovanje elemenata treba biti suvremeno, ali istodobno uvažavati klasične principe estetike, kako bi se uklopilo u sredinu kao njen decentni dio, a ne kao njen kontrast.

Vlasnici elemenata moraju elemente održavati u urednom i ispravnom stanju, a oštećene, dotrajale ili uništene elemente u što kraćem roku zamijeniti novim ili ukloniti. Ne dozvoljava se odlaganje stvari na javnoj površini, izvan pokretnog elementa.

Uz pokretne elemente iz stavka 1. ovog članka dozvoljeno je postaviti maksimalno jedan suncobran i jednu stolicu. Ne dozvoljava se postavljenje klupa. Suncobran mora biti platneni, jednobojni (boja se određuje dizajnerskim rješenjem), bez isticanja natpisa sponzora i reklama. Suncobrani moraju imati pomični, stabilni oslonac na tlu, primjerene veličine te moraju biti takvi da ih se može lako prenositi, sklopiti i rasklopiti. Tlocrtna površina suncobrana može biti maksimalnih dimenzija 2x2 m. Suncobrani ne smiju ometati pješački i kolni promet. Suncobran se postavlja u postolje, bez intervencije u kameno popločenje javne površine.

**Članak 45.**

Za povremene aktivnosti kao što su kulturna, zabavna, sportska, vjerska i slična događanja, dozvoljeno je isticanje pojedinih atipičnih prostornih aplikacijskih elemenata, svojstvenih takvim događanjima.

IV. POSTUPAK POSTAVLJANJA OZNAKA, UREĐAJA I URBANE OPREME

**Članak 46.**

Oznake, uređaji i urbana oprema mogu se postaviti samo uz odobrenje upravnog odjela, sukladno odredbama ove Odluke.

Odobrenje iz prethodnog stavka izdaje se na temelju podnesenog zahtjeva uz koji se obavezno prilaže:

* skica fasade ili tlocrt prostora, fotografija, crtež ili fotomontaža konačno predloženog izgleda oznake, uređaja ili urbane opreme na mjestu postavljanja,
* dimenzije, tehnički opis (materijala i izvedbe),
* fotografije postojećeg stanja,
* razlog ili svrhu postavljanja oznake, uređaja ili urbane opreme,
* dokaz o pravu vlasništva, ugovor ili suglasnost vlasnika/suvlasnika zgrade na čiju se fasadu ili zemljište postavlja oznaka, uređaj ili urbana oprema,
* potvrdu nadležnog gradskog odjela da podnositelj zahtjev nema nepodmirenih dospjelih dugovanja prema Gradu, a koja nije starija od 30 dana od dana podnošenja zahtjeva,
* suglasnost Konzervatorskog odjela, kada se ista traži sukladno odredbama ove Odluke.

Zahtjevu iz prethodnog stavka ne može se udovoljiti ukoliko podnositelj nije podmirio sve svoje dospjele obveze prema Gradu, po bilo kojoj osnovi.

Odobrenje iz stavka 1. ovog članka obavezno sadrži podatke koji su nužni za obračun poreza na korištenje javne površine i to: rok na koji se javna površina daje na korištenje, mikrolokacija, zauzeta javna površina u m²/metar dužni, zona za obračun poreza, vrsta i količina oznaka, uređaja i urbane opreme i dr.

V. PREKRŠAJNE ODREDBE

**Članak 47.**

Novčanom kaznom u iznosu od 5.000,00 do 10.000,00 kuna kaznit će se za prekršaj pravna osoba ako:

1. postupi protivno članku 7. stavak 2. Odluke,
2. postupi protivno članku 8. stavak 2. Odluke,
3. postupi protivno članku 10. stavak 2. i 5. Odluke,
4. postupi protivno članku 11. Odluke,
5. postupi protivno članku 12. Odluke,
6. postupi protivno članku 13. Odluke,
7. postupi protivno članku 14. Odluke,
8. postupi protivno članku 15. Odluke,
9. postupi protivno članku 17. stavak 3. Odluke,
10. postupi protivno članku 18. Odluke,
11. postupi protivno članku 19. Odluke,
12. postupi protivno članku 20. Odluke,
13. postupi protivno članku 21. stavak 2. i 3. Odluke,
14. postupi protivno članku 22. Odluke,
15. postupi protivno članku 23. Odluke,
16. postupi protivno članku 24. Odluke,
17. postupi protivno članku 25. Odluke,
18. postupi protivno članku 26. Odluke,
19. postupi protivno članku 27. Odluke,
20. postupi protivno članku 28. Odluke,
21. postupi protivno članku 29. Odluke,
22. postupi protivno članku 30. Odluke,
23. postupi protivno članku 35. Odluke,
24. postupi protivno članku 36. Odluke,
25. postupi protivno članku 40. Odluke,
26. postupi protivno članku 41. Odluke,
27. postupi protivno članku 42. Odluke,
28. postupi protivno članku 43. stavak 4. Odluke,
29. postupi protivno članku 44. Odluke,
30. postupi protivno članku 46. stavak 1. Odluke,
31. postupi protivno članku 50. stavak 1.,2. i 3. Odluke,
32. postupi protivno članku 51. Odluke,

Novčanom kaznom u iznosu od 500,00 do 1.000,00 kn kaznit će se za prekršaje iz prethodnog stavka odgovorna osoba u pravnoj osobi.

Novčanom kaznom u iznosu od 1.000,00 do 5.000,00 kn kaznit će se za prekršaje iz stavka 1. ovog članka fizička osoba obrtnik i osoba koja obavlja drugu samostalnu djelatnost, koja počini prekršaj u vezi obavljanja njezina obrta ili druge samostalne djelatnosti.

Novčanom kaznom u iznosu od 300,00 do 1.000,00 kn kaznit će se za prekršaje iz stavka 1. ovog članka fizička osoba.

VI. PRIJELAZNE I ZAVRŠNE ODREDBE

**Članak 48.**

Nadzor nad provedbom odredbi ove Odluke provodi komunalno redarstvo.

U provedbi nadzora Komunalni redar ovlašten je poduzeti odgovarajuće mjere sukladno Zakonu o komunalnom gospodarstvu, Odluci o komunalnom redu, ovoj Odluci i drugim propisima, po kojima je ovlašten postupati.

**Članak 49.**

Za oznake,uređaje i urbanu opremu, koja je postavljena prije stupanja na snagu ove Odluke, komunalno redarstvo će nadzorom utvrditi koje se oznake uređaji i urbana oprema zadržavaju u prostoru, koje zahtijevaju korekciju, a koje je potrebno ukloniti, sve u cilju uspostave stanja u prostoru, sukladno odredbama ove Odluke.

**Članak 50.**

Oznake, uređaji i urbana oprema postavljena prije stupanja na snagu ove Odluke treba se uskladiti s odredbama iste u roku od 30 dana od dana stupanja na snagu ove Odluke.

Iznimno od odredbe prethodnog stavka:

* do 01.01.2023. oznake, uređaje i urbanu opremu iz članka 13., 26., 27., 28., 29., 30., 31., 33. i 37. treba uskladit s odredbama ove Odluke;
* do 01.01.2024. oznake, uređaje i urbanu opremu iz članka 14., 15., 16., 17., 18., 19., 20., 25. i 40. treba uskladit s odredbama ove Odluke.

Postavljanje novih, kao i postupanje s već postavljenim oznakama, uređajima i urbanoj opremi sukladno odredbama ove Odluke obavlja njihov vlasnik/korisnik, na svoj trošak.

Ukoliko vlasnik/korisnik oznake, uređaja i urbane opreme istu ne uskladi s odredbama ove Odluke u rokovima iz ovog članka, komunalno redarstvo naložiti će mjere za uspostavu stanja sukladno odredbama ove Odluke.

**Članak 51.**

Do izrade dizajnerskog rješenja vlasnici/korisnici natpisa u svezi s namjenom - reklamamogu imati istaknut samo jedan natpis u svrhu oglašavanja, reklamiranja i pružanja informacija o poslovnom subjektu, koji je najdecentniji.

U slučaju dvojbe, komunalno redarstvo određuje koja se reklama može zadržati, a sve ostale reklame moraju se ukloniti u roku od 30 dana od stupanja na snagu ove Odluke.

**Članak 52.**

Ukoliko su pojedine odredbe Odluke o komunalnom redu u suprotnosti s odredbama ove Odluke, za područje stare gradske jezgre primjenjuju se odredbe ove Odluke.

**Članak 53.**

Ova Odluka stupa na snagu osmog od dana objave u Glasniku Grada Makarske.

KLASA: 023-05/22-02/1

URBROJ:2181-6-03/03-22-4

Makarska, \_\_\_\_\_\_\_\_\_\_\_\_\_\_\_ 2022.

PREDSJEDNICA GRADSKOG VIJEĆA

Gordana Muhtić, dipl.iur.

**O b r a z l o ž e n j e**

Pravni temelj za donošenje predložene odluke je članak 104. Zakona o komunalnom gospodarstvu (Narodne novine, broj 68/18, 110/18 i 32/20) kojim je propisano da, u svrhu uređenja naselja te uspostave i održavanja komunalnog reda u naselju, predstavničko tijelo jedinice lokalne samouprave donosi odluku o komunalnom redu kojom se, između ostalog, propisuje:

* uređenje naselja, koje obuhvaća uređenje pročelja, okućnica i dvorišta zgrada u vlasništvu fizičkih ili pravnih osoba, u dijelu koji je vidljiv površini javne namjene, te određivanje uvjeta za postavljanje tendi, reklama, plakata, spomen-ploča na građevinama i druge urbane opreme te klimatizacijskih uređaja, dimovodnih, zajedničkih antenskih sustava i drugih uređaja na tim zgradama koji se prema posebnim propisima grade bez građevinske dozvole i glavnog projekta.
* način uređenja i korištenja površina javne namjene i zemljišta u vlasništvu jedinice lokalne samouprave za gospodarske i druge svrhe, uključujući i njihovo davanje na privremeno korištenje, građenje građevina koje se prema posebnim propisima grade bez građevinske dozvole i glavnog projekta te održavanje reda na tim površinama.

Nadalje stavkom 5. članka 104. citiranog Zakona propisano je da se sadržaj odluke o komunalnom redu, može propisati i s više odluka.

Rješenjem Ministarstva kulture Republike Hrvatske utvrđeno je da je Kulturno povijesna cjelina grada Makarske zaštićena kao spomenik kulture i upisana u Registar nepokretnih spomenika kulture Regionalnog zavoda za zaštitu spomenika kulture u Splitu RST-1052 (u Registru kulturnih dobara Republike Hrvatske upisana pod brojem Z-5140) te ima svojstvo kulturnog dobra.

Ovo Odlukom se određuju oznake, uređaji i urbana oprema koja se postavlja na javnim površinama ili na drugim mjestima koja su vidljiva s javnih površina te utječu na komunalni red.

Oznake su: reklame, putokazi, natpisi, table i panoi, obavijesti i slično.

Uređaji su: nadstrešnice, tende, suncobrani, ograde, namještaj, oprema i ostali elementi ugostiteljskih i ostalih terasa, bankomati, stupovi, ploče za plakatiranje, pokretne i nepokretne naprave kao prodajna mjesta, elementi osiguranja građevina i dr.

Urbana oprema je: javna, dekorativna, dopunska i ostala vanjska rasvjeta, posude i vaze za cvijeće, klupe, pepeljare, posude za skupljanje otpada, oglasne ploče, stalci i dr.

Javne površine u smislu ove Odluke definirane su člankom 2. stavak 1. točka 1. ove Odluke. Način i lokacije postavljanja oznaka, uređaja i urbane opreme propisan je čl.3. Odluke.

Područje stare gradske jezgre, sukladno rješenju Ministarstva kulture, podijeljeno je u dvije zaštitne zone: A i B konzervatorske zaštite, koje su prikazane u PRILOGU 1, koji je sastavni dio ove Odluke (članka 4. i 5. Odluke)

Režim i pravila postavljanja i oblikovanja oznaka, uređaja i urbane opreme istovjetan je za Zonu A i B konzervatorske zaštite.

U zoni A i B konzervatorske zaštite na građevinama i ostalim elementima prostora (pročeljima, dvorišnim prostorima, okućnicama, javnim površinama i dr.) dozvoljeno je postavljanje oznaka, uređaja i urbane opreme pod uvjetima i na način kako je to propisano ovom Odlukom.

Postavljanje oznake spomenika kulture regulirano je čl.7. Odluke, oznake ulice i kućnog broja čl.8. Odluke, oznake ustanove ili organizacija javnog karaktera čl.9., oznake u svezi s namjenom-putokazi čl.10., natpisi u svezi namjenom (reklame) čl.11., vitrine čl.12., elementi osiguranja građevine čl.13., tende čl.14., suncobrani čl.15., ugostiteljske terase-štekati čl.16.,17.18.,19.,20., pomične rashladne vitrine-ormarići čl.21., posude za biljke-pitari čl.22. i 23, javna dekorativna, dopunska i ostala vanjska rasvjeta čl.24., klima uređaji i antene čl.25., ventilacijski otvori, odvodi i dimnjaci čl.26., bankomati čl.27. Odluke.

Komunalni objekti, uređaji i drugi objekti u općoj uporabi u koje spadaju oglasne ploče i panoi, urbano-komunalna oprema, spomenici, spomen ploče, skulpture, fontane i slični predmeti, oprema za povećanje sigurnosti prometa, poštanski sandučići, hidranti i sl. objekti i uređaji te vrata i prozori propisani su čl 28. do čl.40. ove Odluke.

Članak 41. propisuje obveze izrade arhitektonskog rješenja, ishodovanja odobrenja i suglasnost konzervatora za postavljanje dopunskih, dekorativnih ili sličnih rasvjetnih tijela, pokretnih šankova maksimalnih dimenzija 2,0 m x 1,0 m, vanjskih roštilja i kamina, fiksnih nadstrešnica nad ulazima i izlozima.

Članak 42. Odluke propisuje zabrane u smislu izlaganja robe na javnim površinama i vanjskim dijelovima zgrade, stalcima i sl., u smislu pričvršćivanja uređaja i opreme na tlo, uz određene izuzetke, zabrane premazivanja podova, postavljanje tepiha i drugih pokrivala, zabrane postavljanja naljepnica na čitavoj površini stakla vrata, prozora i izloga, zabrane postavljanje plakata i reklama na građevine povijesne konstrukcije i na pročelja zgrada kao i predmeta za skupljanje otpada.

Člankom 43. Odluke propisuje se način postavljanje odobrenih elemenata na zidove kao i otklanjanje oštećenja na prostornim strukturama kao posljedica načina postavljanja tih elemenata kao i ranijih zahvata na istima.

Članak 44. i 45. Odluke regulira privremeno postavljanje pokretnih elemenata za potrebe određenih povremenih djelatnosti dok je za vrijeme kulturnih, zabavnih, sportskih, vjerskih i sličnih događanja dozvoljeno isticanje pojedinih atipičnih prostornih aplikacijskih elemenata.

Kako se vrijednosti kulturno povijesne cjeline ne bi narušile najrazličitijim, stihijski postavljenim konstrukcijama, napravama, objektima, uređajima kao npr. reklamama, tendama, suncobranima, nadstrešnicama, bankomatima, klima uređajima, klupama, stalcima i dr., ovom Odlukom propisuju se sustavna rješenja korištenja javnih i ostalih površina u punom potencijalu na korist svih građana.

Za neke od zahvata na građevinama i javnim površinama, osim odobrenja nadležnog upravnog odjela Grada Makarske, potrebno je ishoditi prethodno odobrenja odnosno suglasnost od konzervatorskog odjela te dostaviti potrebnu dokumentaciju (čl.46. Odluke).

Osim toga, ovom Odlukom se ograničava opseg vanjskih ugostiteljskih sadržaja, u cilju nesmetanog korištenja javne površine, u smislu prohodnosti, razgledavanja koje zahtjeva nesmetan pristup i dr.

Za usklađivanje izgleda ugostiteljske opreme, kao na primjer tendi, suncobrana, reklama i drugih sadržaja, kako bi se izbjeglo pretjerano šarenilo i neprikladno oblikovana rješenja, javnim natječajem će se iznaći najbolja dizajnerska rješenja koja pridonose potpunom doživljaju ambijenta.

Kontrolu kršenja zabrana, propisanih ograničenja, ishođenja potrebnih suglasnosti propisanih ovom Odlukom, obavlja komunalno redarstvo. Za učinkovitost navedenih kontrola od strane komunalnih redara, osim drugih mjera koje su ovlašteni poduzeti komunalni redari, sukladno Zakonu o komunalnom gospodarstvu, propisane se i prekršajne sankcije za postupanje suprotno odredbama ove Odluke.

Ovom Odlukom se, uz sinergiju svih javnih, institucionalnih i gospodarskih subjekata, doprinosi očuvanju vrijednosti kulturne povijesne cjeline grada Makarske, kulturnog dobra, otklanjanju negativnih trendova u korištenju javnih površina te omogućava korištenja istih u punom opsegu i na korist svih građana kao i estetskom doživljaju povijesne jezgre grada u punom opsegu.

Sukladno čanku 11. Zakona o pravu na pristup informacijama (Narodne novine br. 25/13 i 85/15) provedeno je savjetovanje s zainteresiranom javnošću, u trajanju od 18.2.2022. do 19.3.2022., s ciljem upoznavanja javnošću s Nacrtom predložene Odluke i pribavljanjem mišljenja, primjedbi i prijedloga zainteresirane javnosti, kako bi isti, ukoliko su zakonito i stručno utemeljeni, bili prihvaćeni i u konačnosti ugrađeni u odredbe Odluke. Tijekom internetskog savjetovanja zaprimljeni su komentari/prijedlozi/sugestije navedeni u Izvješću o savjetovanju s objedinjenim obrazloženjima.

Slijedom svega naprijed navedenog, predlaže se Gradskom vijeću Grada Makarske usvajanje predložene Odluke.

Gradonačelnik

dr.sc. Zoran Paunović