**ZAPISNIK**

s **7. sjednice** Gradskog vijeća Grada Makarske,

održane **18. veljače 2022.** godine

u elektronskom obliku putem Zoom aplikacije

***(tonski zapisnik sjednice je dostupan na www.makarska.hr)***

Početak u 08.00 sati.

Tajnica Gradskog vijeća Grada Makarske Lara Rakušić Ivanković konstatirala kako je temeljem elektronske prijave utvrđen kvorum te da je na sjednici nazočno 15 od 15 vijećnika kao i da je održavanje sjednice pravovaljano.

**Sjednici nazočni vijećnici putem Zoom aplikacije:**

1. Gordana Muhtić
2. Marina Puharić
3. Jakov Lovreta
4. Frane Filipeti
5. Tina Međurečan
6. Jurica Klarić
7. Jakša Jurasović
8. Jure Brkan
9. Marko Raos
10. Marko Ožić-Bebek
11. Miro Mucić
12. Joze Vranješ
13. Ivana Miočević Franić
14. Petar Kelvišer
15. Stjepan Zelić

**Ostali nazočni putem Zoom aplikacije:**

1. Zoran Paunović, gradonačelnik Grada Makarske

2. Antonia Radić Brkan, zamjenica gradonačelnika Grada Makarske

3. Lara Rakušić Ivanković, tajnica Gradskog vijeća Grada Makarske

4. Tonći Batinić, viši stručni suradnik u Upravnom odjelu za opće poslove i imovinu

Grada

5. Ivana Kraljević Radalj, privremena pročelnica Upravnog odjela za financije, proračun i

naplatu potraživanja

6. Matko Lovreta, privremeni pročelnik u Upravnom odjelu za razvoj Grada

7. Bojan Mileta, savjetnik za evidenciju gradske imovine i zastupanje Grada

**Predstavnici medija:** RMR,

Predsjednica Gradskog vijeća Gordana Muhtić je na temelju čl. 82. Poslovnika o radu Gradskog vijeća Grada Makarske konstatirala da je sjednici nazočna većina vijećnika.

Na temelju članka 70. Poslovnika o radu Gradskog vijeća Grada Makarske predsjednica Gradskog vijeća Grada Makarske je otvorila sat predviđen za vijećnička pitanja.

**Vijećnik Jakša Jurasović,** postavlja pitanje:

1. Moje pitanje za gradonačelnika. Možete li nam dati uvid u situaciju u vrtiću, kakve planove imate što se tiče plaća i zaposlenika?

**Gradonačelnik Grada Makarske Zoran Paunović,** odgovara na postavljeno pitanje:

1. Mogu reći da sam početkom tjedna ponovno posjetio vrtić i da se vide pomaci i u smislu ozračja koje trenutno vlada kao i u samoj radnoj etici i to mi je izuzetno drago. Mogu konstatirati da je na neki način dugogodišnja nepravda donekle ispravljena. Nepravda se tu prvenstveno ogledala u tome da su plaće djelatnicima i Grada Makarske i ostalih gradskih ustanova su se usklađivale sukladno zakonu ili su se povećavale a jedino su zapravo bili zakinuti djelatnici u vrtićima. Ova gradska vlast je od početka vodila računa o predškolskom odgoju, mi smo od početka dali akcent na tom dijelu. I sigurnost i kvalitetan boravak a posebno odgoj, mislimo da je to nešto što je vrlo važno. To je važno naravno svakom roditelju, a samim time je važno i nama, međutim ono što se događalo tu je da sama odgojiteljska struka je zapravo dugo vremena u Gradu Makarskoj bila podcijenjena. S druge strane to je danas izuzetno deficitarna djelatnost na tržištu ali ono što hoću reći da je i dalje jako puno problema koje naravno treba aktivno rješavati. Vi imate situaciju da su trenutno i vrtićke grupe prekapacitirane, povećan je broj i djece s poteškoćama u razvoju, sve to naravno dodatno otežava kvalitetno obavljanje ovog vrlo odgovornog posla stoga sam evo ponovio bih jako ponosan što smo uspjeli evo već u prvoj godini osigurati i proračunska sredstva za povećanje plaća kako odgajateljima tako i domaćicama, te ostalim djelatnicima vrtića. Čisto za informaciju povećanje u prosjeku između 10 i 15% u bruto iznosu. Ja bih naravno iskoristio priliku i zahvalio svima u vrtiću pogotovo odgajateljicama koje kažem evo rade izuzetno odgovoran posao i drago mi je da je napokon došlo do ovog iskoraka od strane gradske uprave.

**Vijećnik Jurica Klarić,** postavlja pitanje:

1. Moje pitanje je kako napreduje „Kvart po tvome“?

**Zamjenica gradonačelnika Grada Makarske Antonia Radić Brkan,** odgovara na postavljeno pitanje:

1. Provedba projekta participativnog buđetiranja u biti gdje su građani predlagali i glasali za prioritete u svom kvartu napreduje stvarno odlično. Krenuli smo odmah početkom siječnja stvari koje su bile odmah dostupne na tržištu riješile su se i napravile to jest postavile odmah a za neke stvari nabava traje malo duže zbog problema opskrbnih lanaca ali smo jako sretni jer baš ovih dana su postavljeni uspornici za pješake i djecu kraj osnovne škole na Zelenki to jest u Zadarskoj ulici, koje građani mole godinama i evo to je jedan od ajmo reći zahvata iz „Kvart po tvom“ koji je baš bio sad zadnjih dana.

**Vijećnik Frane Filipeti,** postavlja pitanje:

1. Ja imam jedno pitanje za gradonačelnika. Naime diglo se dosta prašine posljednjih dana u javnosti oko koncesije za plažu ispred hotela Romana. Možete li javnosti detaljnije objasniti i izvijestiti ih što se događa po tom pitanju?

**Gradonačelnik Grada Makarske Zoran Paunović,** odgovara na postavljeno pitanje:

1. Misli da se radi o izuzetno važnoj temi i mislim da toj temi ne bi smjeli pristupati sa figom u džepu niti populistički, mislim da je važno iznijeti činjenice, činjenice kako javnost ne bi bila dovedena u zabludu te kako se ne bi manipuliralo javnim mijenjem u svrhu skupljanja jeftinih političkih poena. Ja sam prošli tjedan aktivno sudjelovao na sjednici stručnog tijela, stručnog tijela za ocjenu ponuda odnosno koncesija na pomorskom dobru u području Splitsko-dalmatinske županije. Nama je na stolu tada bio nacrt prijedloga Odluke o davanju koncesije na pomorskom dobru. Dakle radi se o korištenju i izgradnji plaže ispred hotela Romane, to je onaj dio zapadno od hotela Romane, i sad čisto vrlo je važno da javnost bude upoznata sa činjenicama. Dakle činjenice su sljedeće to je trenutno stanje gdje imamo onaj materijal koji je trenutno nasut u more, koji je neugledan i koji je po meni izuzetno ružan i to trenutno stanje je neodrživo. Ono što ćemo se vjerujem svi složiti a to je da takva situacija zaista nikome ne odgovara, mislim da je nužno da se projekt pokrene s mrtve točke. Sljedeća činjenica koju je vrlo važno ovdje istaknuti je da je građevinska dozvola izdana, izdana je od strane gradskog odjela, izdana je od strane gospodina Dragana Srzića i ona je pravovaljana. Činjenica je da je ta ista dozvola u nekoliko navrata bila osporavana pred ministarstvom međutim nije nađen osnov za poništenje, odnosno mišljenje ministarstva koje je dostavljeno između ostalog i nama je da je dozvola ispravna i da je pravovaljana. Sljedeća činjenica je da tamo imamo ogroman hotel, dakle imamo hotel, dakle to je činjenica, koji od ove godine dobiva i petu zvjezdicu. Opet što sam rekao i u prvoj točki da se nedaleko od tog hotela nalazi materijal koji je ono u najmanju ruku neugledan i nalazi se u moru i to je neodrživo. Činjenica je da je taj hotel dobio novoga vlasnika. Taj novi vlasnik je Amines koji je poučen iskustvom rada u prijašnjim destinacijama poželjan partner i u našoj destinaciji. Bez obzira na moj osobni stav evo to bih htio istaknuti, evo ovom prilikom ću možda još jednom reći taj osobni stav a to je da sam ja na tim plažama proveo cijelu svoju srednju školu, tu smo se kupali po cijele dane, po noći smo tulumarili i kušali prvu ljubav tu, mene je srce zabolilo čim je prvi kamion materijala nasut u more jer to su moja sjećanja, međutim ja sam sada gradonačelnik Grada Makarske i mislim da gradonačelnik mora ovdje preuzeti odgovornost, mora preuzeti odgovornost za neke stvari koje su napravljene u prijašnjoj vlasti i evo to su neke činjenice oko kojih bi htio iznijeti javnosti. To tijelo je donijelo odluku odnosno donijelo je preporuku da na osnovu svih njihovih činjenica koje trenutno imamo, s obzirom da je građevinska dozvola pravovaljana da jednostavno donese zaključak i da Grad Makarska u tom smislu stoji na stavu da bi trebalo nastaviti dalje. Naravno mi smo pri tome zatražili da se iz projekta maknu vodene površine koje su bile na toj plaži. Vodene površine su bile u smislu bazena, u smislu određenih fontani koje su narušavale na neki način izgled te buduće plaže ali pozitivno je mišljenje od strane Grada Makarske da se ide dalje sa tom građevinskom dozvolom sa tom koncesijom.

**Vijećnik Petar Kelvišer,** postavlja pitanja:

1. Dakle za rekonstrukciju pješačkih ulica u staroj gradskoj jezgri u proračunu je za ovu godinu planirano 1.000.000,00 kuna. S obzirom da gotovo sve ulice u staroj gradskoj jezgri istočno od Trga Hrpina više sliče na Bejrut nego na mediteranski grad unutar Europske unije zanima me hoće li se do kraja ove godine, ako ne već početka sezone, u tu svrhu utrošiti tih 1.000.000,00 kuna ili će mještani centra i dalje hodati između podignutih šahti u razrovanim i betonom zakrpanim kalama?
2. Nedavno imenovanje gospodina Ante Bilića novim direktorom Makarske obale dalo mi je za misliti hoće li uskoro doći do promjene i u ostalim gradskim tvrtkama i ustanovama po pitanju razrješenja starih i imenovanja novih direktora i ravnatelja? Dakle gospodine gradonačelniče to isto pitam i vas.
3. Igra toplo-hladno sa sportskom udrugom Zmaj poprima polako svoj nastavak. Nakon što ste ga degradirali onda ga i spašavali Zmaju niste osigurali osnovne uvjete za rad a to je nogometni teren. Za sanaciju travnjaka pomoćnog nogometnog terena na Sportskom centru u proračunu je izdvojeno 2.700.000,00 kuna no mali i veliki Zmajevci još uvijek se tiskaju na terenu za futsal ili se sudaraju sa ragbijašima i atletičarima na glavnom nogometnom terenu. Dakle hoće li se i kada sanirati spomenuti travnjak?

**Gradonačelnik Grada Makarske Zoran Paunović,** odgovara na postavljena pitanja:

1. Evo možda da krenem od zadnjeg pitanja ako je to ok. Dakle što se tiče Zmaja saniranje travnjaka dakle predviđeno je u proračunu. Upravo je u tijeku javna nabava, odnosno još nije započeta ali je priprema javne nabave u tijeku tako da ja očekujem, ne bih sad opet htio se zalečati sa datumima, ali to je otprilike koliko sam upoznat proces od nekakvih dva i pol mjeseca da se uopće obavi kvalitetnu javnu nabavu i nakon toga se ide u sanaciju. Ja vjerujem da ćemo do ljeta imati sanirani travnjak. Negdje očekivani period završetka bi bio negdi sredina ili kraj šestoga mjeseca. Tako da uja vjerujem da će svi naši sportaši koji koriste travnatu površinu, taj travnjak bi naravno trebao biti po standardima FIFE, tako da evo očekujemo da će tu isto tako korisnici, i za grupe koje će dolazit, koje će opet ono i što smo u kampanji najavljivali mi radimo određene zaokrete ka selektivnim oblicima turizma, tako među ostalim prema sportskom turizmu, vjerujem da će taj travnjak biti jedna dodatna ponuda u našem gradu, interesantan poligon za pripremu nogometaša.
2. Što se tiče gospodina Ante Bilića ne znam je li to potrebno puno objašnjavati, ja mislim da sam rekao većinu toga javno preko moje facebook stranice ali mogu ponovit. Mislim da nitko ne sumnja u kvalitetu kapetana Bilića, on je diplomirani inženjer pomorskog prometa, nova je stručna osoba, mislim da vizija koju će on donijeti i stručno iskustvo koje on ima s obzirom da je obišao cijeli svijet, ima više od 10 godina kao kapetan duge plovidbe, u velikim sustavima je bio timski igrač, obavljao je najveće moguće odgovornosti u toj struci, menađersko iskustvo koje ima. Tako da evo to bogato profesionalno iskustvo, međunarodni kontakti, poznavanje regulativa, mislim da je to nešto što ne bismo smili tek tako olako baciti bez obzira što je čovjek bio na listi. Ja sam ga naime i zamolio da bude na listi. On je ušao u stranku ali mi smo to otpočetka komunicirali da ćemo mi okupljati oko sebe ljude koji su stručni prvenstveno a onda naknadno tek dolazi eventualno politička ideologija koja zapravo na lokalnom nivou zaista nije važna. Tako da mislim da njegov izbor ne bi trebao uopće dovoditi se u pitanje ali to evo vidim da je javnost jako dobro reagirala i prepoznala gospodina Bilića, njegove karakteristike, mislim da je on zapravo kvalitetan kadar koji će donijeti modernizaciju Makarske luke.
3. Što se tiče ovoga prvog pitanja pješačke ulice u staroj gradskoj jezgri. Ne znam jeste li vi bili u Bejrutu pa kažete da izgleda kao Bejrut. Ja se slažem da trebaju bit ljepše. Mi smo to stavili u naš politički program. Cjelokupna gradska jezgra će se sređivati, doduše nešto manje sredstava je predviđeno ove godine. Dio će se potrošiti nakon sezone. eto nadam se da je to ok što se tiče pitanja.

**Vijećnik Petar Kelvišer,** komentar odgovora:

1. Hvala na odgovorima, samo mi niste odgovorili na drugo pitanje. Dakle nije uopće upitna kvaliteta gospodina Ante Bilića, dakle on je imenovan i to je sve u redu. Zanima me hoće li doći uskoro do novih razrješenja i imenovanja voditelja odnosno direktora i ravnatelja drugih gradskih poduzeća i ustanova?

**Gradonačelnik Grada Makarske Zoran Paunović,** odgovara na komentar:

1. Pa evo mogu vam reći, ne znam jeste li, imali smo i Turističku zajednicu sad donijeli smo odluku na Vijeću Turističke zajednice da se raspisuje natječaj. Evo to je možda isto novost. Vjerojatno će, mislim hoće li doć ili neće doć, mi smo sad fokusirani na gradsku upravu to je ono što je nama sada fokus do kraja ovoga mjeseca, dovršava se sistematizacija, nakon toga ćemo se fokusirati na ostala poduzeća. Mislim da je nama kao novoj gradskoj vlasti koju smo preuzeli konce uprave na nama je da na neki način poboljšamo sva gradska poduzeća, poboljšamo sve ustanove da rade bolje na bolji način. Kako ćemo to radit, kažem toga ćemo se uhvatit nakon što odradimo ovaj dio oko gradske uprave.

**Vijećnica Ivana Miočević Franić,** postavlja pitanja:

1. Prvo pitanje je za gradonačelnika. Za medije ste nakon sjednice stručnog tijela za koncesije izjavili da nećemo dopustiti izgradnju bazena i vodenih fontana na plaži, taj dio građevinskog projekta morat će se mijenjati i to smo jasno dali do znanja već od prvog kontakta. E pa na osnovu koje dokumentacije ste na stručnom tijelu za koncesije čiji ste član 07.02. dali pozitivno mišljenje na zahtjev o dodjeli koncesije i objasnite mi kojim procedurama će se mijenjati sadržaji navedeni u spornoj građevinskoj dozvoli izdanoj od strane Grada? dakle pitanja su koja dokumentacija vam je bila predočena i kako će se mijenjati sporna građevinska dozvola sa navedenim sadržajima? Još bih samo spomenula da me zanima, s obzirom da ste toliko vezani za taj dio grada i za tu plažu, zašto niste organizirali tematsku sjednicu Gradskog vijeća na kojoj bi mogli odgovoriti na sva bitna pitanja vezano za njenu budućnost?
2. Drugo pitanje se tiče turističke sezone. znači pred nama je nova turistička sezona. Nešto individualnih turista već ima po gradu a prve organizirane grupe stižu nam u ožujku a u travnju se očekuju konkretne brojke što se tiče dolazaka. Vrijeme pandemije je nadam se iza nas, otvara se dobar broj europskih zemalja a podsjećam vas da ste prilikom usvajanja prijedloga Odluke o privremenoj zabrani izvođenja građevinskih radova za 2022. godinu na 4. sjednici, kojom se sezona gradnje produljila za čak mjesec i pol dana, na moj prijedlog amandmana o vremenu početka izvođenja građevinskih radova u jutarnjim satima od 08.30 obećali donijeti novi Pravilnik o komunalnom redu kojim bi se to reguliralo. Sezona je pred vratima, ovo je druga sjednica u ovoj godini, pravilnika još nema. Moje pitanje je kako ste se kao čelnik Grada i predsjednik TZ-a pripremili za prihvat prvih gostiju u smislu najavljene organizacije gradske čistoće, kulturnih i društvenih sadržaja, uređenja plaža i povećanja broja parkirališnih mjesta?
3. Treće pitanje upućujem dogradonačelnici. Aktualna tema u gradu je projekt MentArt Savjetovališta Lanterna kojom je planirana aktivnost oslikavanja jednog murala u našem gradu od strane afirmirane umjetnice Tee Jurišić. Nažalost ranije predviđena lokacija u Ulici Petra Krešimira IV. br. 9 nije ostvariva zbog tehničkih poteškoće poručuju iz udruge. S obzirom da ste pokrenuli izradu Strategije kulturnog turizma i s obzirom da ste uključeni ajmo reći to tako u kulturni i društveni život grada zanima me da li ćete se uključit u provedbu ovoga projekta i mislite li da se takve aktivnosti uopće mogu raditi bez direktnog dogovora i suradnje s Gradom, Stambenim poduzećem i Turističkom zajednicom?

**Gradonačelnik Grada Makarske Zoran Paunović,** odgovara na postavljena pitanja:

1. Što se tiče prvog pitanja dakle radi se o Romani, to sam već, većina stvari mislim da je odgovoreno u prvom pitanju kako će se dokumentacija kad je dobijemo, dakle mi smo tražili od investitora da se radi izmjena i dopuna građevinske dozvole. On će podnijeti, kad bude podnesena dokumentacija ja vam je mogu dati na uvid ako je to potrebno. Tu ne vidim zašto bi bio ikakvi problem.
2. Što se tiče turističke sezone tu se slažem ona je tu, određene grupe već dolaze krajem sada veljače. Hotel Meteor se otvara sad isto tako u zadnjem tjednu veljače, to smo dobili direktnu informaciju od ekipe iz Valamara. Tako da što se tiče onih građevinskih radova koje ste spomenuli na sljedećoj sjednici će bit određene izmjene Pravilnika o javnom redu i miru i tu ćete moć onda eventualno dobit više informacija o ovom dijelu što vas pretpostavljam zanima. Mislim da je ova odluka koja je bila prije, to sam komunicirao ranije, da je bila prerigorozna ali ono što smo svakako uzeli sebi u obvezu je da ćemo kroz tu Odluku o javnom redu i miru, izmjene njihove ograničiti odnosno trebali bi ograničiti buku koju ćemo kasnije iskontrolirati. Ne vidim razloga zašto to ne bi tako i bilo. Evo za treće pitanje to onda dajem riječ zamjenici.

**Zamjenica gradonačelnika Grada Makarske Antonia Radić Brkan,** odgovara na postavljeno pitanje:

1. Što se tiče MentArta mi smo od početka od kad smo došli u stalnom kontaktu s Dorom, imali smo nekoliko sastanaka, dali smo na raspolaganje naše službe, tražili smo zajedno lokacije, imala je sastanak sa Stambenim, imala je nekoliko sastanaka. Problem su vlasnici. Sa Dorom smo stvarno od početka u kontaktu, ja sam uključena u taj projekt i projekt podržavam i hvalevrijedan je, osobito našu Teu. Dora je imala nekoliko sastanaka s nama u Gradu, bila je na sastanku sa Stambenim, dali smo na raspolaganje sve zgrade koje su u našem vlasništvu, gdje mi možemo donosit odluke. Međutim rekla bih da je Dora bila dosta korektna komunikacijski kad je rekla da je zbog tehničkih poteškoća, naime radi se o tome da većina suvlasnika zgrade mora pristat da žele oslikavanje murala. I tu je sad više osvještavanje nas kao građana grada da se uključimo u taj aktivan projekt a ne nas osobno niti nas kao gradske vlasti. Dakle ja ovim putem ću apelirat u ime Dore i Lanterne i Grada da stanari kojima se Dora obratila gdje su primijetili da je dobra površina za takav projekt da se sastanu s njima, ukoliko već nisu, da razmisle i da podrže projekt. Mi ćemo ih svakako podržavat. Mislim da postoji direktan dogovor i kontakt i suradnja od početka, što se nas tiče mi ga i podržavamo, mislim to je Zoran iskomunicirao. Pronašli smo jednu gradsku lokaciju, trenutno je u analizi, mislim da će danas gradski odbor za razvoj Dori javiti i ako je sve čisto onda bi se odlučili za tu opciju. Nije najsretnija, htjeli bi da bude zgrada ali ovo je nešto što Grad može napravit a ono što je važno je da Lanterna ipak ima rokove za projekt koji se prijavila. Evo ovo je jedan apel sugrađanima ako žele ljepši, bolji, kulturniji grad koji će ić u jednom kvalitetnijem smjeru razvoja da se moramo svi zajedno potrudit a ne pljeskat Dori što je ona to sve to napravila pa kad joj treba podrška i cijeloj udruzi Lanterna onda se ne dogodi ništa.

**Predsjednica Gradskog vijeća Grada Makarske Gordana Muhtić,** odgovara na postavljeno pitanje:

1. Dakle u ovom slučaju ne radi se o crtanju grafita u 03.00 sata u noći sa sprejom na nedopuštenim lokacijama nego se radi o umjetničkim muralima.

**Vijećnica Ivana Miočević Franić,** komentar odgovora:

1. Gradonačelnik mi nije odgovorio na prvo pitanje. Ja sam konkretno pitala na osnovu koje dokumentacije je usvojen prijedlog za koncesije na stručnom tijelu. S obzirom da ste član tog tijela, s obzirom da se dodjeljuje koncesija za 15.000 kvadrata, bilo bi dobro da znate i da ste upućeni u dokumentaciju. Molim da mi odgovor dostavite u pisanom obliku.
2. Što se tiče turističke sezone bit će dobro ako ta nova Odluka o javnom redu i miru dođe negdje do trećeg, četvrtog mjeseca. Željela bih vas podsjetiti da sam ja navela da radovi ne bi trebali krenuti prije 08.30.
3. A što se tiče ove teme vezano za murale u gradu naravno da to podržavamo i naravno da projekt ima određene rokove ali ja sam se nadovezala na Strategiju kulturnog turizma. Jedan umjetnički mural na pročelju zgrade je vrlo bitan marker u gradu i moje je mišljenje da bi Grad u tome treba aktivno sudjelovati pogotovo sada kada je Strategija kulturnog turizma u izradi tako da nam se ne dogodi da je to raštrkano da bi se zadovoljili rokovi u projektu nego da radimo smisleno i organizirano.

**Zamjenica gradonačelnika Grada Makarske Antonia Radić Brkan,** odgovara na komentar:

1. Slažem se s vama. Evo kako sam rekla radimo intenzivno na tome, na neke stvari na koje ne možemo utjecati ne možemo, na koje možemo možemo.

**Gradonačelnik Grada Makarske Zoran Paunović,** odgovara na komentar:

1. Evo ako mogu ja se samo nadovezati na ovo prvo pitanje što je vijećnica Miočević franić rekla. Dakle mi smo između ostalog tražili isto tako da budemo uključeni u cijeli proces ako, kad krene zahvat na toj plaži Romane. Ja bih volio, evo koristim i ovu priliku ako bi vama gospođo Ivana bilo ok da netko iz vaše stranke bude predstavnik eventualno grada ili vi da budete predstavnik Grada koji će kontrolirati cijeli proces izgradnje te plaže, da je to nasuto kvalitetnim materijalima, da budete uključeni od samog početka, evo ja vas pozivam da budete uključeni u tu priču.

**Vijećnica Marina Puharić,** postavlja pitanje:

1. Pitanje je za zamjenicu, evo pitanje je moje u smjeru u kojem su sad ona i kolegica Miočević razgovarale. krenuli ste sa izradom Plana razvoja kulturnog turizma pa evo možete nam malo ipak više reći detalja o tome?

**Zamjenica gradonačelnika Grada Makarske Antonia Radić Brkan,** odgovara na postavljeno pitanje:

1. Pa postoji jedna divna uzrečica koja kaže ako ne znaš kuda ideš svi putevi odvest će te tamo i otprilike tako se razvijao turizam u Makarskoj posljednja dva desetljeća. Nekontrolirano, stihijski, bez plana. Prije bih rekla da je rastao, da se nije razvijao jer razvoj turizma u našem gradu bi trebao imati dvije ključne stavke koje treba zadovoljit a to je povećati kvalitetu života lokalnog stanovništva i očuvanje kulturne i prirodne baštine. A kako je kultura godinama bila zanemarivana odlučili smo zajedno s našim lokalnim to jest domaćim dionicima iz privatnog i javnog sektora koji u biti i kreiraju motive dolaska u destinaciju pokrenuti strategiju razvoja. Strategiju nam radi agencija MUZE, oni se bave upravo savjetovanjem upravljanja kulture i turizmom. Do sada nikada nisu radili kod nas u Makarskoj nažalost, ali ja se iznimno veselim što smo ih uspjeli dobit s obzirom na njihov gust raspored. One imaju sjajnu metodologiju i veliko iskustvo i vjerujem da ćemo doći do odličnih rješenja koja će bit brzo provediva. Nama je kultura iznimno bitna, od kulture počiva kvaliteta i razvoj nas kao građana a turisti se trebaju samo prirodno nasloniti na to tako da ćemo sa tom strategijom prvenstveno očuvati kulturnu i prirodnu baštinu u isto vrijeme, a tek onda je staviti u funkciju turizma.

**Vijećnik Joze Vranješ,** postavlja pitanja:

1. Dakle moje prvo pitanje vezano je za vrtić Zelenka. Kao što je gradonačelnik pokušao pojasniti prije dvije sjednice Gradskog vijeća što se dogodilo, Grad Makarska je išao u izmjenu to jest išao je u aneks ugovora sa izvođačem radova. Koliko je meni poznato taj aneks ugovora sklopljen je na način da je produžen rok za izvođenje radova za 100 dana. S obzirom da je ugovor koji je aneksiran odnosno onaj prvi ugovor koji smo mi sklopili trajao negdje do druge polovice dvanaestoga miseca dakle već je prošlo otprilike 50 do 60 dana ovog dogovorenog roka, mnogi građani pitaju me što je sa tim projektom jer vidimo da za 50 dana sigurno neće taj projekt bit priveden kraju. Dakle to je moje pitanje kako tu stojimo sa rokovima i zašto se rokovi ne poštuju?
2. Moje drugo pitanje isto je nastalo temeljem upita građana a to je da se gotovo u zadnjih osam mjeseci u gradu ništa ne radi od važnih projekata vezanih za komunalnu infrastrukturu. Dakle u Gradu je ostao cijeli niz projekata koji su u visokoj fazi pripreme sa već ishodovanim lokacijskim i građevinskim dozvolama i to projekti koji su vezani za prometna rješenja, projekte oborinske odvodnje, uređenje javnih površina itd. Međutim evo ništa od tih projekata trenutno se ne realizira pa je moje pitanje što je pripremljeno od novih projekata i zašto se projekti koji su pripremljeni u visokoj fazi ne realiziraju?
3. Moje treće pitanje vezano je za koncesiju na Sv. Petru. Dakle već smo to prošli više puta tu temu. Grad Makarska je već 2021. godine, odnosno Ministarstvo mora, prometa i infrastrukture je riješilo žalbu poduzeća Oasis d.o.o. na rješenje Vijeća za davanje koncesijskih odobrenja na pomorskom dobru na području Grada Makarske i to je riješilo u korist Grada Makarske, odnosno potvrdilo je ukidanje te koncesije. Nadalje 2021. godine negdje u sedmom mjesecu je ta koncesija i isticala po onom prvom ugovoru o koncesiji. Sad smo već u 2022. godini i zanima me zašto se ništa ne dešava po tom pitanju, prostor je i dalje zauzet, Grad apsolutno ne reagira?

**Gradonačelnik Grada Makarske Zoran Paunović,** odgovara na postavljena pitanja:

1. Dakle što se tiče dječjeg vrtića na Zelenki što je na svakoj sjednici vaše pitanje ali evo dobro ponovit ću ponovno to. To ste u pravu još prije Božića je potpisan aneks ugovora kojim je rok produžen za 100 dana i prema tome radovi napreduju prema tom aneksu kako je i dogovoreno. Taj projekt vodi vaš šef i kolega gospodin Vranješ i prezimenjak, tako da ja vjerujem da će on to uspješno dovesti do kraja. Mi ćemo imati sljedeći tjedan također sastanak na gradilištu po tom pitanju, možda vas onda obavijestim o tome za sljedeću sjednicu Gradskog vijeća nešto više. ja nemam razloga sumnjati nizašto da će sljedeću pedagošku godinu naši najmlađi dočekati u novom vrtiću, a o svemu ćemo naravno pravovremeno izvještavati javnost pa tako vjerojatno i ono što niste sad postavili ali htjeli ste postavit o troškovima samog vrtića itd. Tako da ja očekujem da možda sljedeći tjedan ćete imat vjerojatno i od kolege Vranješa više informacija o tome.
2. Što se tiče drugog pitanja nije baš istina da se ne radi ništa vezano za komunalnu infrastrukturu ali evo završena je, znači kad smo preuzeli vlast većina projekata koje ste vi započeli mi smo završili, i Šibenski i Zadarsku ulicu i da sad ne nabrajam velike projekte koje smo završavali i za vrijeme sezone dok smo spašavali turističku sezonu. Ali evo možda da nabrojimo sve trebat će nam neko vrijeme pa bih volio možda to pitanje da vam dostavim u pisanom obliku za sljedeću sjednicu Gradskog vijeća.
3. A što se tiče ovoga pitanja vezanog za Sv. Petar i objekt Oasis tu mogu reći da je postupak u tijeku, da se poduzimaju određeni tehnički koraci. Ti tehnički koraci su nužan preduvjet za donošenje, odnosno da bude sve po zakonu. U ovoj fazi vam zapravo mogu samo reći da se to brzo rješava. Neki procesi traju duže a sami znate vama je trebalo tri godine niste ništa napravili po tom pitanju, niste se makli s početka pa evo strpit ćete se još malo da i taj dio riješimo. Riješili smo prošli put i gospodina Prgometa koji je tu već ne znam, duži niz godina, više mandata vlasti, pa vjerujem da će se i taj problem objekta Oasis na Sv. Petru također riješiti uskoro.

**Predsjednica Gradskog vijeća Grada Makarske Gordana Muhtić,** odgovara na postavljeno pitanje:

1. Što se može brzo riješi se brzo a što traje duže očito mora trajat duže.

**Vijećnik Joze Vranješ,** komentar odgovora:

1. Vezano za prvo pitanje naravno da je svaka sjednica to pitanje vrtić Zelenka s obzirom da je to najvažniji projekt koji se radi u gradu u posljednjih 10 ili možda čak 15 godina. Vi gradonačelniče uporno pokušavate prebaciti odgovornost na jednog gradskog zaposlenika gospodina Nevena Vranješa ali vi ste gradonačelnik i to je vaša odgovornost i odgovornost je da se projekti privedu kraju sukladno ugovorima. Između ostalog vi ste i potpisali taj aneks ugovora. Ovdje ne govorimo hoće li to biti gotovo za sljedeću pedagošku godinu, pokušavate zamaglit situaciju i nekako izbjeći taj odgovor, moje je pitanje jasno da li će se poštivat ugovoreni rokovi a rok da se vrtić privede kraju i da bude spreman za useljenje odnosno za namještanje je još 50 do maksimalno 60 dana.
2. Vezano za projekte što se radi. spomenuli ste projekte koje smo mi napravili i platili do kraja dok ste vi preuzeli vlast. To je presmiješno.
3. A što se tiče Oasisa i koncesije pa mi smo imali postupak pred Ministarstvom mora, prometa i infrastrukture i tu rokovi nisu ovisili o Gradu Makarskoj. Imate pravomoćno rješenje koje niste sposobni provesti. Hvala.

**Vijećnik Marko Raos,** postavlja pitanja:

1. Obzirom da je Makarskoj u zadnjih dvadesetak godina izgrađeno od prilike od 5000 do 6000 stanova, većina tih stanova je prodata ljudima van grada Makarske znači za ne rješavanje stambenog pitanja već za iznajmljivanje u toku turističke sezone. obzirom da je gradonačelnik predsjednik Turističke zajednice i direktor Turističke zajednice molio bih od njega odgovor koliko je ubrano sredstava od boravišne takse i koliki je iznos poreza koji je ubran od tih stanova koji se iznajmljuju četiri mjeseca a zimi su svi stanovi zatvoreni i to je ustvari samo ljetne spavaonice koje nažalost i dalje se gradu a to ne zaustavljamo.
2. Drugo moje pitanje. Ponukan jučer sa člankom iz Slobodne Dalmacije, jako pozitivan članak, a to je izgradnja Sportsko-kulturno-zdravstvenog centra u Makarskoj zahvaljujući gospodinu Miji Pašaliću. Ja mu na tome čestitam. Međutim moje pitanje se odnosi na drugi dio toga teksta a to je u tom Sportsko-kulturno-zdravstvenom centru se dolazi specijalisti iz Splita i svi građani Makarske mogu se pregledavati internistički, urološki pregledi, itd. Ja sam organizirao sastanke od ministra, premijera i ostale u Zagrebu i Splitu i doveli smo do samog kraja što se tiče vraćanja Doma zdravlja Gradu Makarskoj. Vi ste došli na vlast prije osam mjeseci, mislim da je bio red kad su vrata bila širom otvorena od strane premijera i ministra da se to nastavi. Danas u Domu zdravlja caruje 22 privatnika koji plaćaju minimalne troškove i 3 do 5 ljudi koji su zaposleni isto liječnici iz županije. Moje pitanje glasi ekonomski je neopravdano ovo kako posluje Dom zdravlja Makarska i želio bih da gradonačelnik formira jedno novo tijelo, to ne moraju bit odbori, to trebaju samo bit uporni i vrijedni i uspješni građani grada Makarske koji će ponovno nastavit ondje gdje je ova vlast prošla stala i vratiti Dom zdravlja Makarska tako da ekonomski posluje pozitivno i da nismo u funkciji i ovisnosti županije.

**Gradonačelnik Grada Makarske Zoran Paunović,** odgovara na postavljena pitanja:

1. Na ovo prvo pitanje to ne mogu sad odgovorit, nemam točne podatke ali odgovorio bih vam pismeno. Dakle koliko je ubrano sredstava i od boravišne pristojbe za ove stanove koji su izgrađeni, koliko je poreza itd., to vam mogu dat pisani odgovor čim budemo imali od naših službi.
2. A što se tiče ovog drugog pitanja tu se slažem. Dakle Apfel i gospodin Pašalić su stvarno napravili jedan veliki iskorak za grad Makarsku. To je iz perspektive poduzetništva dosta smion potez ja bih rekao, jer ako se ravnamo da je poduzetništvo dakle situacija gdje se ljudi vode dosta i većinom profitom ovdje zapravo profita nema tako da na neki način mogu reći da je to nešto što će sigurno gospodinu Pašaliću i njegovoj obitelji osigurati određeni ja bih rekao status u gradu Makarskoj, status dobrotvora evo tako bih nazvao. Vidim da ste vi potaknuti zapravo s ovim zdravstvenim dijelom i koliko sam shvatio vaše pitanje ide u tom smjeru. Dom zdravlja je vraćen županiji, odnosno županija ga je preuzela upravo zbog velikih dugova koje je Dom zdravlja generirao, koliko je meni poznato. Činjenica je da je ekonomski neopravdano, međutim ono što ja mogu reći da smo mi evo u ovom kratkom periodu dok smo tu na vlasti uspjeli napraviti je da smo već neko vrijeme u ozbiljnim pregovorima upravo sa specijalistima koji će obavljati specijalističke preglede u Makarskoj. Za početak radi se o kardiologu, radi se o urologu, te se radi i o dječjem kirurgu. Sa kardiologom je već skoro pa potpisan ugovor, ja mislim da će on već tokom mjeseca ožujka raditi i naši građani mogu upravo u tom smislu očekivati povećanje usluge. Za urologa i dječjeg kirurga postoje određene administrativne zapreke kako me izvijestio gospodin Rađa, ravnatelj Doma zdravlja, ali naravno ništa nije nerješivo. Imam čvrsto njegovo obećanje da će se on osobno zauzeti za rješavanje tih barijera i ja vjerujem da ćemo u skorom roku imati i mogućnost urologa te također dječjeg kirurga u Makarskom Domu zdravlja. Ja bih tu prvenstveno zahvalio ljudima koji su se uključili, to je neformalno tijelo, ovo tijelo koje vi govorite, ja ga nisam formalizirao ali doslovno postoji neformalno tijelo s kojima se ja konzultiram po pitanju zdravstva. Ja bih tu htio zahvaliti naravno doktorici Neveni Čović, gospodinu Kristijanu Jerkoviću, gospođi Verici Šarić, doktorici Almi Grebo. Svi su oni pomogli svojim savjetima, svojom aktivnošću i aktivno se daju zapravo u taj projekt da zdravstvo grada Makarske vratimo na puteve stare slave. Ja vjerujem da će i ostali doktori našeg kraja da će se i oni aktivno uključiti da podignemo zdravstvenu zaštitu i to da bude naravno na korist svim našim građanima ne samo makarske nego cijele naše rivijere. Vjerujem kako Makarska može, barem po ovome što razgovaram s gospodinom Rađom, kako Makarska može bit pozitivan primjer u državi gdje je zapravo zdravstvo je sustavno devastirano desetljećima, gdje zapravo možemo reći da nije održivo, ne funkcionira ali evo mislim da je Makarska na dobrome putu da postanemo svijetli primjer. Tako da evo imat ćete, početkom mjeseca ću imati također sastanak sa gospodinom Rađom i dolazi mi gospodin Carić što se radiologa tiče na sastanak, tako da radimo po tom pitanju. Evo tu već radimo u prvih šest mjeseci smo napravili određene iskorake, u razgovorima smo i sa privatnim laboratorijima, ja vjerujem da će i laboratoriji također pronaći određeni interes da se otvori ovdje do sezone, ako ne do sezone onda makar nakon turističke sezone. tako da evo ne mogu reći da ne radimo, radimo dosta a u četiri godine mislim da ćemo napravit znatne iskorake po pitanju zdravstva. A ono što ste rekli ako ste stvarno napravili taj put za odvajanje Doma zdravlja možda bi se stvarno trebali sjesti tu, sad nije bitno jesmo li HDZ, SDP, stvarno nije bitno, zdravstvo nam je izuzetno važna tema. Tu možemo sjesti, možete me uputit, ja nisam imao informaciju o tome. Ako postoji mogućnost za izdvajanje Doma zdravlja tu bi stvarno trebali sjesti 2-3 ozbiljna ekonomista koji bi trebali napraviti studiju da li nam je isplativo, da li zdravstvo u Makarskoj može funkcionirati održivo i na osnovu toga bi možda mogli pokrenuti taj proces odcjepljena Doma zdravlja u gradu Makarskoj.

**Vijećnik Marko Raos,** komentar odgovora:

1. Gradonačelniče mi smo tu za građane, mi nismo tu sami za sebe da govorim ja u ime svoje nego govorim u ime građana. Jer pazite sutra kad se otvori zdravstveni centar na Voliciji građani će morat plaćat od 300,00 do 500,00 kuna za preglede, međutim ima tu umirovljenika masovno koji dolazu u Dom zdravlja. Prema tome tribamo u tomu smjeru gledati da financijski ljudi se mogu pregledat, jer zdravstvo je broj jedan a sve je drugo broj dva jer kad je čovik zdrav onda je sasvim drukčije razgovarat nego kad je bolestan. Ovaj put nema problema može se ponovno organizirat sastanak s premijerom koji će pozvati ministra i resorski ići dalje. Prema tome hvala lijepa na odgovoru nastavit ćemo dalje, hvala.

**Gradonačelnik Grada Makarske Zoran Paunović,** odgovara na komentar:

1. Što se tiče dakle ovih razgovora i pregovora što imamo to je tripartitni dogovor između Doma zdravlja, između kirurga, između tih različitih specijalista tako da će ljudi zapravo moći na onu crvenu uputnicu i dalje koristiti usluge, to će se organizirati jedanput ili dvaput tjedno. Dakle sa kardiologom ja vjerujem već od ožujka a sa urologom evo tu smo si stavili nekakav okvirni datum kada bih trebao dobiti povratnu informaciju od gospodina Rađe, to bi trebalo bit negdi tamo četvrti ili peti mjesec. Dok za dječjeg kirurga tu postoje, evo tu biste mogli stvarno pomoći, tu postoji djelatnost dječjeg kirurga, a to bi recimo bilo super za djecu iz razloga što dječji kirurg onda može gipseve stavljat ovdje, dakle ne mora se za lom noge, ruke ili takve lakše povrede ići u Split nego bi se to moglo ovdje odrađivati preglede, dijagnostiku i takve stvari, međutim ta djelatnost nije u opisu djelatnosti Doma zdravlja. Samim time Dom zdravlja mora dobit proširenje djelatnosti a to može ići direktno preko Ministarstva zdravstva, tu bi trebali direktno involvirat se ministar i ako bi to uspjeli dobit do ljeta ja vjerujem da, dakle nema nikakve prepreke što se tiče Grada ili što se tiče Doma zdravlja i ravnatelja Rađe tu je sad instanca jedna viša gdje bi onda možda mogli zajednički lobirat da se to ubrza tako da do ljeta onda imamo i taj dio pokriven.

Predsjednica Gradskog vijeća Grada Makarske je prije nastavka sjednice utvrdila kvorum te da je na sjednici nazočno 13 od 15 vijećnika kao i da je nastavak održavanja sjednice pravovaljan.

Nakon aktualnog sata, a u skladu s člankom 74. Poslovnika o radu Gradskog vijeća Grada Makarske, predsjednica Gradskog vijeća Grada Makarske je predložila sljedeći:

**Dnevni red**

1. Prijedlog Zapisnika sa 6. sjednice Gradskog vijeća Grada Makarske održane 28. siječnja 2022. godine;
2. Prijedlog I. Izmjena i dopuna Proračuna Grada Makarske za 2022. godinu;
3. Prijedlog Odluke o izmjenama i dopunama Odluke o načinu pružanja javne usluge sakupljanja komunalnog otpada u Gradu Makarska;
4. Prijedlog Odluke o proglašenju ulice „Prolaz Ivana i Ilije Despota“ komunalnom infrastrukturom-javnim dobrom u općoj uporabi;

*Ovako predloženi dnevni je usvojen jednoglasno sa 13 (trinaest) glasova ZA.*

1. **Prijedlog Zapisnika sa 6. sjednice Gradskog vijeća Grada Makarske održane 28. siječnja 2022. godine**

S obzirom da nije bilo prijavljenih za raspravu predsjednica Gradskog vijeća Grada Makarske je prijedlog Zapisnika sa 6. sjednice Gradskog vijeća Grada Makarske održane 28. siječnja 2022. godine stavila na glasovanje.

*Zapisnik sa 6. sjednice Gradskog vijeća Grada Makarske održane 28. siječnja 2022. godine je usvojen jednoglasno s 13 (trinaest) glasova ZA**.*

1. **Prijedlog** **I. Izmjena i dopuna Proračuna Grada Makarske za 2022. godinu**

Uvodno obrazloženje prijedloga I. Izmjena i dopuna Proračuna Grada Makarske za 2022. godinu je dala **privremena** **pročelnica Upravnog odjela za financije i proračun Ivana Kraljević Radalj.**

Uvodno obrazloženje prijedloga I. Izmjena i dopuna Proračuna Grada Makarske za 2022. godinuje dao **predsjednik Odbora za financije i proračun Grada Makarske Jakov Lovreta.**

U ime Kluba vijećnika SDP Makarska – Stjepan Zelić u raspravi je sudjelovao **vijećnik Jakov Lovreta.**

U ime Kluba vijećnika HDZ-a **vijećnik Jure Brkan** je sudjelovao u raspravi a na izlaganje mu je replicirala **zamjenica gradonačelnika Grada Makarske Antonia Radić Brkan.** Vijećnik je odgovorio na repliku.

**Vijećnica Ivana Miočević Franić** je sudjelovala u pojedinačnoj raspravi a na izlaganje joj je odgovorila **privremena** **pročelnica Upravnog odjela za financije i proračun Ivana Kraljević Radalj.**

**Vijećnik Marko Ožić-Bebek** je sudjelovao u pojedinačnoj raspravi. Na kraju rasprave je kazao kako će se prilikom glasovanja izuzet od glasovanja. Na izlaganje vijećnika je odgovorila **predsjednica Gradskog vijeća Grada Makarske Gordana Muhtić. Vijećnik Jure Brkan** je replicirao na izlaganje a **vijećnik Marko Ožić-Bebek** je odgovorio na repliku.

**Vijećnik Petar Kelvišer** je sudjelovao u pojedinačnoj raspravi a na izlaganje mu je replicirala **vijećnica Ivana Miočević Franić.** Na izlaganje vijećnikaje odgovorila **predsjednica Gradskog vijeća Grada Makarske Gordana Muhtić.**

**Vijećnik Jure Brkan** je sudjelovao u pojedinačnoj raspravi a na izlaganje mu je replicirao **vijećnik Marko Ožić-Bebek. Vijećnik Jure Brkan** je odgovorio na repliku. Na izlaganje vijećnikaje odgovorila **predsjednica Gradskog vijeća Grada Makarske Gordana Muhtić.**

S obzirom da za raspravu nije bilo više prijavljenih vijećnika predsjednica Gradskog vijeća Grada Makarske je prijedlog I. Izmjena i dopuna Proračuna Grada Makarske za 2022. godinu stavila na glasovanje.

*I. Izmjena i dopuna Proračuna Grada Makarske za 2022. godinu je usvojena sa 11 (jedanaest) glasova ZA i 2 (dva) glasa PROTIV.*

1. **Prijedlog Odluke o izmjenama i dopunama Odluke o načinu pružanja javne usluge sakupljanja komunalnog otpada u Gradu Makarska**

Uvodno obrazloženje prijedloga Odluke o izmjenama i dopunama Odluke o načinu pružanja usluge sakupljanja komunalnog otpada u Gradu Makarska je dao **privremeni pročelnik Upravnog odjela za razvoj Grada Matko Lovreta.**

S obzirom da za raspravu nije bilo prijavljenih vijećnika predsjednica Gradskog vijeća Grada Makarske je prijedlog Odluke o izmjenama i dopunama Odluke o načinu pružanja usluge sakupljanja komunalnog otpada u Gradu Makarska stavila na glasovanje.

*Odluka o izmjenama i dopunama Odluke o načinu pružanja usluge sakupljanja komunalnog otpada u Gradu Makarska je usvojena jednoglasno sa 13 (trinaest) glasova ZA.*

1. **Prijedlog** **Odluke o proglašenju ulice „Prolaz Ivana i Ilije Despota“ komunalnom infrastrukturom-javnim dobrom u općoj uporabi**

Uvodno obrazloženje prijedloga Odluke o proglašenju ulice „Prolaz Ivana i Ilije Despota“ komunalnom infrastrukturom-javnim dobrom u općoj uporabije dao**savjetnik za evidenciju gradske imovine i zastupanje Grada u Upravnom odjelu za opće poslove i imovinu Grada Bojan Mileta.**

U ime Kluba vijećnika SDP Makarska – Stjepan Zelić u raspravi je sudjelovao **vijećnik Frane Filipeti**

U ime Kluba vijećnika HDZ-a u raspravi je sudjelovao **vijećnik Jure Brkan** kojem je na upite iz izlaganja odgovorio**savjetnik za evidenciju gradske imovine i zastupanje Grada Bojan Mileta. Vijećnik Jure Brkan** je nastavio izlaganje na koje mu je odgovore dao **savjetnik za evidenciju gradske imovine i zastupanje Grada Bojan Mileta.**

U pojedinačnoj raspravi je sudjelovala **vijećnica Ivana Miočević Franić** kojoj je replicirao **vijećnik Jure Brkan**. Vijećnica je odgovorila na repliku. **Savjetnik za evidenciju gradske imovine i zastupanje Grada Bojan Mileta** je odgovorio na izlaganje vijećnice. **Vijećnica Ivana Miočević Franić** je nastavila izlaganje na koje joj je odgovore dao **savjetnik za evidenciju gradske imovine i zastupanje Grada Bojan Mileta.**

**Vijećnik Joze Vranješ** je sudjelovao u pojedinačnoj raspravi a na izlaganje su mu odgovore dali **predsjednica Gradskog vijeća Grada Makarske Gordana Muhtić,** **savjetnik za evidenciju gradske imovine i zastupanje Grada Bojan Mileta** i **gradonačelnik Grada Makarske Zoran Paunović.**

U pojedinačnoj raspravi je sudjelovao **vijećnik Marko Ožić-Bebek** kojemu je na izlaganje odgovorio **savjetnik za evidenciju gradske imovine i zastupanje Grada Bojan Mileta**. Na izlaganje vijećnika su replicirali **vijećnik Joze Vranješ** i **vijećnik Jure Brkan. Vijećnik Marko Ožić-Bebek** je odgovorio na replike vijećnika. **Vijećnica Ivana Miočević Franić** je replicirala na izlaganje vijećnika, a **vijećnik Marko Ožić-Bebek** je odgovorio na repliku. **Savjetnik za evidenciju gradske imovine i zastupanje Grada Bojan Mileta** je odgovorio na izlaganja i replike vijećnika.

**Vijećnik Petar Kelvišer** je sudjelovao u pojedinačnoj raspravi a na izlaganje mu je replicirao **vijećnik Joze Vranješ.**

**Vijećnik Marko Raos** je sudjelovao u pojedinačnoj raspravi a na izlaganje mu je odgovorio **savjetnik za evidenciju gradske imovine i zastupanje Grada Bojan Mileta. Vijećnik Marko Raos** je nastavio pojedinačnu raspravu a na izlaganje mu je odgovorio**savjetnik za evidenciju gradske imovine i zastupanje Grada Bojan Mileta.**

**Vijećnik Joze Vranješ** je sudjelovao u pojedinačnoj raspravi a na izlaganje mu je odgovorio **savjetnik za evidenciju gradske imovine i zastupanje Grada Bojan Mileta.**

S obzirom da za raspravu nije bilo više prijavljenih vijećnika predsjednica Gradskog vijeća Grada Makarske je prijedlog Odluke o proglašenju ulice „Prolaz Ivana i Ilije Despota“ komunalnom infrastrukturom-javnim dobrom u općoj uporabi stavila na glasovanje.

*Odluka o proglašenju ulice „Prolaz Ivana i Ilije Despota“ komunalnom infrastrukturom-javnim dobrom u općoj uporabi je usvojena sa 8 (osam) glasova ZA, 1 (jednim) glasom PROTIV i 4 (četiri) SUZDRŽANA glasa.*

Sjednica je završila u 11.20 sati. 

Zapisnik vodio:

Tonći Batinić, dipl. iur.

**Tajnica**              **Predsjednica**

**Gradskog vijeća**               **Gradskog vijeća**

Lara Rakušić Ivanković, dipl. iur.                                 Gordana Muhtić, dipl.iur.